Verner von Heidenstam

Carl Gustaf Verner von Heidenstam (* 6. júl 1859, Olshammar, Švédsko – † 20. máj 1940, Övralid) bol švédsky básnik a prozaik, laureát Nobelovej ceny za literatúru v roku 1916.

Životopis 
Narodil sa ako potomok starej šľachtickej rodiny v Olshammare (Örebro). Študoval maliarstvo v Paríži a Ríme. Po ukončení štúdií absolvoval dlhšiu poznávaciu cestu po rôznych krajinách. Navštívil okrem Francúzska, Talianska a Švajčiarska aj krajiny východu.

V roku 1912 bol vybraný za člena Švédskej akadémie. Bol tiež jedným zo zakladateľov švédskeho denníka Svenska Dagbladed.

V roku 1916 Heidenstam dostal Nobelovu cenu za literatúru „ocenením jeho významu ako vedúceho reprezentanta novej éry v literatúre“. Toto uznanie si zaslúžil predovšetkým svojim epickým cyklom Karolinema z rokov 1897-98. Tento cyklus je ešte aj dnes jeho najznámejším dielom. 
Svojimi literárnymi dielami vplýval na rozvoj švédskeho neoromantizmu. Neskôr sa však vrátil k historickým témam. 

V roku 1938 sa stal laureátom ešte jednej ceny, ceny Henrika Steffensa. 

Verner von Heidenstam zomrel v roku 1940 v Övralid. Dodnes je vo Švédsku 6. júl pamätný deň, ako deň jeho narodenín, ktorý je nazývaný dňom Övralid. V ten deň sú udeľované ceny spisovateľom a rôznym osobnostiam sveta kultúry. 

23. júla 2002 bola objavená dosiaľ neznáma korešpondencia medzi Heidenstamom a Oskarom Levertinom.

Dielo

Básne 
 Vallfart och vandringsår (1888,), svojím radostným ladením a romantizujúcou idealizáciou sa zbierka stala programovým spisom v boji proti vládnucemu naturalizmu. Zbierka vyniká orientálnymi motívmi, farbami, dekoratívnosťou, metaforami a neobvykle osobným tónom.
 Dikter (1895), monumentálna a oslavná lyrika,
 Ett folk (1902), patrioticky ladená básnická zbierka
 Nya dikter (1915)
 Sista dikter (1942), posmrtne vydaná nerýmovaná lyrika rezignovanej a múdrej staroby

Prózy 
 Från Col di Tenda till Blocksberg (1888), cestopisné skicy
 Renässans (1899), literárny manifest, zhrnutie novoromantického programu
 Endymion (1899), román s exotickými motívmi moslimskej kultúry
 Pepitas bröllop (1890), polemická satira obhajujúca novoromantický program (spoločne s Oscarom Levertinom)
 Hans Alienus (1892), veľký fantastický ideový román s krásnymi básnickými vložkami
 Karolinerna (1897-1898), cyklus poviedok z doby národného poníženia za vlády Karola XII., kde autor rozvinul tému zocelenia a zušľachtenia národa vojnou a obeťami.
 Sankt Göran och draken (1900), román
 Heliga Birgittas pilgrimsfärd (1901), román
 Skogen susar (1904), román
 Folkungaträdet (1905-1907), dvojdielny historický román
 Proletärfilosofiens upplösning (1911)
 När kastanjerna blommade (1941), posmrtne vydané pamäte

Iné projekty 

Nositelia Nobelovej ceny za literatúru
Švédski spisovatelia
Švédski básnici
Švédski spisovatelia románov
Švédski nositelia Nobelovej ceny